CELEX: 32015D0655
Language: sk
Date: 2015-04-23 00:00:00
Title: Vykonávacie rozhodnutie Komisie (EÚ) 2015/655 z 23. apríla 2015 v súlade s článkom 3 ods. 3 nariadenia Európskeho parlamentu a Rady (EÚ) č. 528/2012 o prípravku na báze polydimetylsiloxánu uvádzaného na trh na kontrolu komárov (Text s významom pre EHP)

25.4.2015   
            
            
               SK
            
            
               Úradný vestník Európskej únie
            
            
               L 107/75
            
         VYKONÁVACIE ROZHODNUTIE KOMISIE (EÚ) 2015/655
   z 23. apríla 2015
   v súlade s článkom 3 ods. 3 nariadenia Európskeho parlamentu a Rady (EÚ) č. 528/2012 o prípravku na báze polydimetylsiloxánu uvádzaného na trh na kontrolu komárov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 3 ods. 3,
   keďže:
   
               (1)
            
            
               Belgicko16. mája 2014 požiadalo Komisiu, aby v súlade s článkom 3 ods. 3 nariadenia (EÚ) č. 528/2012 rozhodla o tom, či je prípravok na báze polydimetylsiloxánu na kontrolu komárov biocídnym výrobkom na účely článku 3 ods. 1 písm. a) uvedeného nariadenia.
            
         
               (2)
            
            
               Podľa informácií, ktoré poskytla spoločnosť uvádzajúca výrobok na trh, prípravok na báze polydimetylsiloxánu pridáva na povrchu vodných útvarov tenký silikónový film. Nízke povrchové napätie silikónového filmu zabraňuje larvám komárov v dýchaní a samičkám komárov v kladení vajíčok na vodnej hladine: mnohé z nich sa pri pokusoch o kladenie vajíčok utopia.
            
         
               (3)
            
            
               Prípravok na báze polydimetylsiloxánu preto predstavuje fyzickú bariéru reprodukčným schopnostiam komárov.
            
         
               (4)
            
            
               Podľa článku 3 ods. 1 písm. a) nariadenia (EÚ) č. 528/2012 sú biocídnymi výrobkami len výrobky, ktoré sú určené na ničenie, odpudzovanie a zneškodňovanie škodlivých organizmov, zabránenie ich škodlivému účinku alebo ochranu proti akémukoľvek škodlivému organizmu akýmkoľvek spôsobom, ktorý nie je len fyzikálnym alebo mechanickým pôsobením.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Prípravok na báze polydimetylsiloxánu na kontrolu komárov prostredníctvom pridania silikónového filmu s nízkym povrchovým napätím na vodných útvaroch, ktorý je na uvedený účel uvádzaný na trh, nie je biocídnym výrobkom na účely článku 3 ods. 1 písm. a) nariadenia (EÚ) č. 528/2012.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 23. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.